钦定古今图书集成/明伦汇编/官常典/第312卷 > 王杲
## 钦定古今图书集成/明伦汇编/官常典/第312卷 > 王杲

按《明外史》本传：“杲字景初，汶上人。正德九年进士。授
临汾知县。擢御史，巡视陕西茶马。帝遣中官分守兰
靖，杲言穷边饥岁，不宜设官累民，不报。嘉靖三年，帝
将遣中官督织造于苏、杭，杲疏谏不纳。久之，擢太仆
少卿，改大理，再迁左副都御史，进户部右侍郎。河南
大饥，命杲往赈，杲请急发帑金，诏赍临清仓银五万”
两以行。既至，复请发十五万两，全活不可胜计。事竣，
赐银币。寻以右都御史总督漕运。故事，缮运艘，军三
民七。总兵官顾寰以军民困敝，请发两淮馀盐银七
十万。户部尚书李如圭不可。杲请改折两年漕运十
之三，以所省转输费治运艘，勿重困军民。报可。逾年，
入为户部尚书。后父安平侯方锐乞张家庄马房地，
杲言：“此地二千馀顷，正供所出，不可许，宜以大慈恩
寺入官地二十顷予之。”帝从其议。时国储告匮，诸边
请增饷无虚月。四方多水旱，给事中李文进请议广
储蓄，杲列九事以献。已，又上《制财用十事》，帝咸纳之。
旧制，岁漕四百万石，杲以粟有馀而用不足，遇灾伤
率改折以便民。一日，帝见改折者过半，大惊，以诘户
部。杲等引罪。敕“自今务遵祖制，毋轻变。”杲掌邦计，事
无不办，帝深倚之。后有诏买龙涎香，久不进，帝以此
不悦。给事中马锡劾杲及巡仓御史艾朴受贿，给事
中厉汝进言仓场尚书王𬀩亦然，并下狱，杲、朴遣戍，
𬀩斥为民。杲竟卒于雷州戍所。隆庆初，给事中辛自
修等讼杲冤。诏复官，赐祭葬，赠太子太保。